
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66
КОНСТАТИВЕН ПРОТОКОЛ
Днес 30.01.2014 год., в гр. София, специализираното звено на Инспектората към Висшия съдебен съвет, в състав от:
ИНСПЕКТОР: …………….
ЕКСПЕРТИ: ………………
………………Край на формуляра
с докладчик …….., разгледа заявление вх. рег. РС-13-623/30.09.2013 год. по описа на ИВСС, и за да се произнесе съобрази следното: 
Проверката е образувана по реда на глава трета „а” от Закона за съдебната власт, по твърдения за нарушено право на разглеждане и решаване на дело в разумен срок.
Заявлението е подадено от …… от село …., област …., ул. … № .., чрез  адвокат ……  - гр. …., ул. …., № …. Пълномощникът на заявителя твърди, че довереникът му е страна по гр.д. …/1999 год. по описа на Софийски градски съд, 7-ми състав, приключило с окончателно решение на Софийски апелативен съд от 29.03.2013 год., допълнено с решение от 06.06.2013 год. Заявителят твърди, че производството е продължило 14 години и 2 месеца, предвид което е пострадал от актове, действия или бездействия на органите на съдебната власт, с които се нарушава правото му на разглеждане и решаване на делото в разумен срок, защитено от чл. 6, параграф 1 от Конвенцията за защита правата на човека и основните свободи. Към заявлението е приложена декларация по чл.60б, ал.2 от Закона за съдебната власт. Заявителят претендира справедливо обезщетение.
Проверката, относно движението на делото, установи следното:
 І. Допустимост на заявлението:

Заявлението е подадено по пощата на 27.09.2013 год. от …., в качеството й на пълномощник на …... Заявителят е страна по гр.д. …/1999 год. по описа на Софийски градски съд. Производството по делото е приключило на 06.06.2013 год. Срокът по чл. 60а, ал. 4 от ЗСВ е спазен. 
ІІ. Движение на делото: 
Производството от чиято продължителност заявителят се оплаква e образувано на 05.04.1999 год. по предявени от него искове срещу поделение № 24-180-Чирпан и Министерство на отбраната за отмяна на уволнение извършено със заповед № 321/31.08.1998 г. на командира на поделението и за възстановяване на предишната длъжност; за заплащане на конкретно посочени суми на различни правни основания: за вещево имущество, за обезщетение за неизползван платен годишен отпуск, по чл.237, ал.1 ЗОВСРБ/отм./, за заплащане на командировъчни, за заплащане на разходвани средства за преквалификация, за заплащане на допълнително дадени 5-6 наряда, за явяване на работа един месец по-късно и за неимуществени вреди.
1. Движение на гр.д. …/1999 год. по описа на Софийски градски съд, със докладчик съдия ………..
Исковата молба била подадена до Военен съд гр. София на 05.04.1999 год. В същия ден съдът разпоредил исковата молба да се изпрати на компетентния Софийски градски съд, където била получена на 07.04.1999 год. Съдът образувал гр.д. № …/1999 год. С разпореждане от същата дата делото било насрочено в съдебно заседание за 29.06.1999 год.

В първото заседание, проведено на 29.06.1999 год., юрисконсултът на поделение 24-180 направил искане производството по делото да бъде спряно до приключване на наказателно производство, образувано в Пловдивска военно окръжна прокуратура през 1996 год., срещу ищеца за извършено от него длъжностно присвояване и документно престъпление. 

Производството по делото било спряно с определение постановено в първото по делото заседание на 29.06.1999 год.

На 19.01.2004 год. съдът постановил определение с което приел, че наказателното дело няма характер на преюдициален спор, поради което възобновил производството и насрочил о.с.з. за 09.03.2004 год.
В з.с.з. от 09.03.2004 год. съдът, със съдия …… дал възможност на ищеца да вземе становище по твърденията за липса на правосубектност на ответникa поделение 24-180-Чирпан, изискал от Министерство на отбраната личното кадрово досие на ищеца, допуснал съдебно икономическа експертиза, отложил и насрочил делото за 01.06.2004 год.
Назначеното вещо лице било заменено по негова молба в з.з. от 26.04.2004 год.  Определеният нов експерт бил уведомен на 19.05.2004 год. 
Поради краткия срок за изготвяне на СИЕ в заседанието на 01.06.2004 год. ход на делото не бил даден. Съдът насрочил о.с.з. за 05.10.2004 год.

На 07.09.2004 год., експертът с писмена молба уведомил съда, че за да му бъде осигурен достъп до документите, които следва да провери за изготвяне на експертното заключение е необходимо да му бъде издадено разрешение за допуск за работа до класифицирана информация.

Заседанията на 05.10.2004 год. и на 01.02.2005 год. били отложени за изготвяне на СИЕ и т.к. експертът нямал достъп до документи, съдържащи класифицирана информация.

В заседанието на 05.10.2004 год. въз основа на уведомление от Министерство на отбраната, от което ставало ясно, че поделение 24-180-Чирпан е разформировано, съдът прекратил производството срещу него.
В следващото съдебно заседание на 26.04.2005 год. била приета изготвената СИЕ, към вещото лице били поставени допълнителни задачи. Съдът приел представените от страните писмени доказателства, отложил и насрочил делото за 25.10.2005 год. Председател на съдебния състав в това и в следващите заседания бил съдия ……..
За изготвяне на допълнителното заключение били отложени заседанията за 25.10.2005 год. и 04.04.2006 год.

В заседанието на 03.10.2006 год. съдът приел изготвеното допълнително заключение на вещото лице. Заявителят изпратил по пощата писмена молба, която към датата на с.з. била получена в съда, но не била приложена по делото. Заявителят настоял делото да бъде отложено, за да може съдът да изрази становище по исканията му направени в молбата. Искането му било уважено и делото било отложено с 5 месеца.
Причина за отлагане на съдебното заседание на 06.03.2007 год. било искането на процесуалния представител на Министерство на отбраната да вземе становище по цитираната по-горе молба на заявителя. Съдът определил 15 дневен срок за становището и отложил делото с 7 месеца. 
В заседанието на 09.10.2007 год. съдът приел представени от страните писмени доказателства. Заявителят поискал да му се даде възможност да постави допълнителни задачи към вещото лице.  С оглед на това съдът отложил делото за 25.03.2008 год. 
Заявителят депозирал молба на 29.10.2007 год.

В заседанието на 25.03.2008 год. депозираната молба била приложена към делото. Допълнителна задача на СИЕ не била поставена. Съдът счел делото за изяснено от правна и фактическа страна и дал ход по същество.

На 19.06.2008 год. било постановено решение, с което СГС осъдил Министерство на отбраната да заплати на заявителя 240 лв. за вещево имущество, 230 лв. за обезщетение за неизползван платен годишен отпуск за 1998 г. и 3058,77 лв. по чл.237, ал.1 ЗОВСРБ/отм./ и е отхвърлил исковете за заплащане на 30 лв. обезщетение за три дни командировъчни, 12, 96 лв. за разходвани средства за преквалификация, 310 лв. за 31 дни годишен отпуск за 1998 г., 2105 лв. за обезщетение за допълнително дадени 5-6 наряди за 1998 г., 1128,05 лв., за явяване на работа един месец по-късно и 1000 лв. за обезщетение за претърпени неимуществени вреди. Отхвърлени били и исковете за отмяна на заповед № 321/ 31.08.1998 г. на командира на под. 24-180 и за възстановяване на работа. 

Срещу това решение били подадени въззивни жалби от ищеца на 21.07.2008 год. в отхвърлената част и въззивна жалба от ответника на 22.07.2008 год. в уважената част. 
Делото било изпратено на въззивния Софийски апелативен съд на 29.09.2008 год. С разпореждане от същата дата делото било върнато на първоинстанционния съд, който не бил събрал дължимата от ответника държавна такса. На 15.10.2008 год. делото било изпратено на Апелативен съд София и образувано въззивно гр. дело № …./2008 год. 
2. Движение на гр. дело № …/2008 год.  на Софийски апелативен съд.

В закрито заседание проведено на 12.12.2008 год. съдът констатирал, че Софийски градски съд не е администрирал въззивната жалба на Министерство на отбраната, защото по делото липсвали доказателства препис от същата да е връчен на другата страна, поради което прекратил образуваното въззивно дело и върнал преписката по него.

На 10.01.2009 год. …. получил препис от жалбата на Министерство на отбраната и бил уведомен от съда за възможността да представи писмен отговор. Делото било изпратено на САС на 05.02.2009 год. Образувано било гр. дело № …. по описа на САС за 2009 год.
3. Движение на гр. дело № … по описа на САС за 2009 год., с докладчик съдия …...
С разпореждане от 11.02.2009 год. съдията-докладчик констатирал, че исковата молба по която е образувано делото не съдържа конкретно изложение на обстоятелствата, на които се основават част от обективно съединените искове, поради което оставил исковата молба без движение до отстраняване на нередовностите. 

Заявителят бил уведомен на 25.02.2009 год. На 06.03.2009 год. с писмена молба, копие от която било изпратено на другата страна ….. конкретизирал исковата молба. Делото било насрочено в открито съдебно заседание на 07.10.2009 год.
В заседанието на 07.10.2009 год. съдът, с докладчик съдия ….. допуснал уточнението на исковата молба, приел представени от ….. писмени доказателства и при условията на чл. 152 от ГПК задължил Министерство на отбраната да заяви намират ли се при него писмени доказателства относими към правния спор. Отложил и насрочил делото за 21.01.2010 год.

Писмените доказателства били представени от Министерство на отбраната.
Делото било пренасрочено за съдебно заседание на 27.01.2010 год. 

В заседанието на 27.01.2010 год. съдът, с докладчик съдия …. приел доказателствата и по свой почин назначил съдебно-счетоводна експертиза. Отложил и насрочил делото в съдебно заседание за 28.04.2010 год. 
Назначеното вещо лице депозирало молба, в която поради здравословни проблеми молело да бъде освободено. Съдът заменил вещото лице, като обърнал внимание на деловодителя за забавеното с 1 месец докладване на молбата.

В заседанието на 28.04.2010 год. представеното експертно заключение не било прието като доказателство по делото, тъй като констатациите му не се базирали на относими и годни доказателствени средства.  Била дадена възможност на страните да уточнят задачите към ССЕ и делото било насрочено за 03.11.2010 год.

На 04.08.2010 год. вещото лице поискало да бъде заменено, поради липса на разрешение за достъп до класифицирана информация, което се изисквало за преглед на документите и поради здравословни причини. В з.з. на същата дата съдът назначил вещо лице с необходимия достъп до класифицирана информация.
Заключението било представено на 19.10.2010 год. 

В заседанието на 03.11.2010 год. съдът приел заключението на съдебно-счетоводната експертиза. По искане на защитникa на ….. поставил допълнителна задача на вещото лице, отложил и насрочил делото за 23.03.2011 год.

В следващото съдебно заседание на 23.03.2011 год. съдът докладвал представено от вещото лице заявление, в което обяснявало, че за изготвяне на заключение по поставените му въпроси се е запознал със служебното досие на ищеца, в което не били намерени необходимите документи. Съдът дал възможност на вещото лице да изготви заключението си, като се съобрази с наличния доказателствен материал. Делото било отложено за 28.09.2011 год.

На последното о.с.з. заключението било прието и делото обявено за решаване. 

В срока за постановяване на решението на 30.09.2011 год. съдът, с докладчик съдия …. констатирал, че първоинстанционният Софийски градски съд не се е произнесъл по цялото искане на ищеца, поради което прекратил въззивното производство и върнал делото на СГС за допълване на решението. Делото било получено в СГС на 13.10.2011 год. 
4. Движение на гр.д. …/1999 год. по описа на Софийски градски съд, с докладчик съдия …. за произнасяне на допълнително решение.
На 18.10.2011 год. било насрочено открито съдебно заседание за 13.12.2011 год., на което не бил даден ход поради нередовно призоваване на ответника. Съдът изискал писмени обяснения от длъжностното лице, което не е връчило призовката. 

В заседанието на 10.04.2012 год. били приети представените с писмена молба доказателства от защитника на …. и делото било обявено за решаване.

Решението било постановено на 09.07.2012 год. и съобщено на ищеца и на ответника, съответно на 13.07.2012 год. и на 27.07.2012 год. 

На 24.09.2012 год. гр. дело № …/1999 год. на СГС било изпратено на Софийски апелативен съд.

5. Движение на гр. дело № … по описа на САС за 2012 год., с докладчик съдия …..
Делото било насрочено в открито съдебно заседание за 12.03.2013 год.  Доказателства не били събирани. Съдът приел делото за изяснено и с решение от 29.03.2013 год. обезсилил Решение № 23 от 19.06.2008 г., постановено по гр.д. …/1999г. на СГС, в частта, с която били отхвърлени исковете за отмяна на уволнението и за възстановяване на служба и прекратил производството по тези искове, като в мотивите приел, че правото на иск по тях е било погасено преди подаване на исковата молба. Отменил решението на СГС в частта, с която искът по чл.255, ал.2 от ЗОВСРБ/отм./  бил отхвърлен за разликата над 230лв. до 278,70лв., както и в частта, в която бил отхвърлен искът по чл.232 от ЗОВСРБ/отм./ за сумата от 19,37 лв. и бил отхвърлен искът по чл. 223, ал.2 от ЗОВСРБ/отм./ за сумата от 12,96 лв. и вместо това осъдил Министерство на отбраната да плати на ищеца на основание чл. 255, ал.2 от ЗОВСРБ/отм./ още 48,70 лв., както и 19,37 лв. на основание чл.232, ал. 2 от ЗОВСРБ/отм./ и 12,96 лв. на основание чл.223, ал.2 от 2 от ЗОВСРБ/отм.
На 24.04.2013 г.  съдът бил сезиран с молба от …. за изменение на решението в частта за разноските, за поправка на  очевидна фактическа грешка и за допълване.
С решение № 1120  на 06.06.2013г. Софийският апелативен съд, ГО-8 състав по гр.д.№ … на  основание чл.192, ал.4 от ГПК осъдил Министерство на отбраната да плати на ищеца разноски за въззивната инстанция.
При така установеното проверяващият състав намира:
І. Общ период на производството:
Гражданското производство започнало на 05.04.1999 год., с предявяване на исковата молба и приключило на 06.06.2013 год. с постановяване на решение № 1120  на 06.06.2013г. по гр. дело № .. по описа на САС за 2012 год. Следователно общият период на производството е 14 години и 2 месеца и обхваща движение на делото в две съдебни инстанции.
ІІ. Доколко е разумна продължителността на производството следва да се прецени с оглед на конкретните обстоятелства по делото и съобразно следните критерии: сложност на делото, поведение на заявителя и поведение на компетентните органи, и интересът на заявителя от делото.
1. Сложност на делото: Предмет на разглеждане са обективно комулативно съединени искове за отмяна на уволнението, за възстановяване на служба, и няколко иска за заплащане на парични обезщетения произтичащи от ЗОВСРБ /отм./. Според настоящия състав на специализираното звено на ИВСС делото не се характеризира с правна сложност. С оглед разформироване на поделението в гр. Чирпан и преместване на относимата документация в централен архив на МО делото се характеризира с известна фактическа сложност.
2. Интересът на заявителя: В съдебната практика на Европейския съд по правата на човека се приема, че по трудови дела работникът, който счита че е бил неправомерно уволнен има важен личен интерес да бъде постановено съответното съдебно решение в максимално кратки срокове. Трудовите спорове по своя характер изискват бързо постановяване на съдебното решение с оглед на залога на засегнатото лице, което чрез уволнението, губи средството за прехрана на себе си и семейството си.  Пред вид на изложеното настоящият състав на ИВСС счита, че спорът е от голямо значение за заявителя.
3. Поведението на заявителя: 
Не се констатираха забавяния на производството, които да се дължат на поведението на заявителя и на неговите процесуални представители.
4. Забавяния, дължащи се на поведението на компетентните органи.
Пред Софийски градски съд производството продължило 9 години и два месеца от предявяване на исковата молба до постановяване на съдебното решение. Проведени били 12 съдебни заседания, половината от които в интервал от 6-7 месеца. Още в първото по делото заседание производството било спряно до приключване на наказателното производство образувано в Пловдивската военно-апелативна прокуратура. Четири години и седем месеца по-късно съдът възобновил производството като приел, че не е налице преюдициалност на наказателното дело. За приемането на назначената СИЕ съдът отложил 3 съдебни заседания като от момента на назначаването до момента на приемането й изминала една калeндарна година. Също толкова време отнело приемането на допълнителното заключение. Затрудненията при изготвянето на съдебно-икономическата експертиза били свързани с получаването на разрешение за достъп до класифицирана информация на назначеното вещо лице и изясняване на въпроса къде се намира служебното досие на ищеца, поради обстоятелството, че поделение 24-180-Чирпан било разформировано. Две заседания: това на 03.10.2006 год. и на 06.03.2007 год. били отложени, за да вземе съдът в първото и ответникът - във второто становище по изпратена по пощата и получена в съдът в деня на съдебното заседание, но неприложена по делото писмена молба на ищеца. Това добавило още една година забавяне на производството. Две години след като било прието допълнителното заключение по СИЕ, заседанието на 09.10.2007 год., било отложено за да бъде дадена възможност на заявителя да постави допълнителни задачи към вещото лице, каквито след направено искане не били поставени от съда. Това удължило производството с 5 месеца. Съдебното решение било постановено с два месеца забавяне. Общият период на забавяне на производството в тази инстанция е приблизително 8 години и 6 месеца.
Администрирането на въззивните жалби отнело на Софийския градски съд 6 месеца и 14 дни като два пъти въззивният съд връщал делото: първоначално констатирал, че не е внесена държавна такса по жалбата на МО, а след отстраняване на тази пречка, установил, че същата жалба не е връчена на другата страна. Тези пропуски удължили производството с 5 месеца.
Софийски апелативен съд провел 6 съдебни заседания, в които били събирани писмени доказателства, назначена ССЕ и допълнителна такава. Две от заседанията били отложени заради неизготвяне на експертните заключения. Производството продължило две години и половина. Делото било върнато на СГС за произнасяне по всички искания, заявени в исковата молба -  пропуск, който въззивният съд констатирал в срока за постановяване на въззивното решение.

Производството за допълване на първоинстанционното решение продължило девет месеца, период с който производството по делото било удължено. 
Софийски апелативен съд разгледал въззивните жалби и постановил решение за шест месеца. Налице е забавено администриране на процеса, тъй като делото било насрочено в съдебно заседание 5 месеца и 16 дни след постъпването му в съда. 
Следователно общият период на забавяне допуснато от съдебните органи е 10 години. 
На осн. чл. 60 д от ЗСВ настоящият констативен протокол заедно със заявлението и всички постъпили към него документи, следва да се изпратят на министъра на правосъдието.
Копие от констативния протокол следва да остане в Инспектората към ВСС.
ИНСПЕКТОР: 

            /…………………/

ЕКСПЕРТ: 


             /…………………./

ЕКСПЕРТ: 

             /………………../

